रांची, राज्य ब्यूरो। बिना तैयारी पुलिस मुख्यालय व राज्य सरकार ने पॉपुलर फ्रंट ऑफ इंडिया (पीएफआइ) को प्रतिबंधित करने की कार्रवाई की। आनन-फानन में कानूनी प्रक्रिया का पूरी तरह से पालन नहीं किया गया। नतीजा, सरकार के स्तर पर हुई इस लापरवाही का फायदा पीएफआइ को मिला और हाई कोर्ट से प्रतिबंध मुक्त हुआ।

अगर सरकार के स्तर पर कानूनी प्रक्रिया का पूरी तरह पालन किया गया होता तो पीएफआइ को प्रतिबंध मुक्त कराने में पसीने छूट जाते।

20 फरवरी को जिस संगठन को प्रतिबंधित किया गया वह पीएफआइ छह महीने के भीतर ही हाई कोर्ट के आदेश पर प्रतिबंध मुक्त हो गया। अब पुलिस मुख्यालय न्यायालय के फैसले का अध्ययन करेगी। एडीजी ऑपरेशन सह झारखंड पुलिस के प्रवक्ता आरके मल्लिक ने बताया कि फैसले को देखने के बाद ही कमियों का अध्ययन किया जाएगा ताकि आगे की रणनीति बनाई जा सके।

प्रतिबंधित करने के लिए जो दिया गया था तर्क : सरकार ने इस तर्क के साथ पीएफआइ पर प्रतिबंध लगाया था कि पीएफआइ पाकिस्तान के एजेंट के रूप में झारखंड सहित कई राज्यों में सक्रिय है। यह संगठन खुलेआम देश विरोधी बातें कर रहा है, संवैधानिक पदों पर बैठे हुए लोगों के खिलाफ बातें व सिर्फ एक समुदाय विशेष के युवाओं को संगठित कर उन्हें उत्प्रेरित कर रहा है।

इससे विधि-व्यवस्था संभालने में परेशानी होने के साथ-साथ लोक शांति के लिए संकट उत्पन्न हो गया है। इस संगठन को प्रतिबंधित किया जाना अति आवश्यक है। तब बताया गया था कि यह संगठन झारखंड के पाकुड़, जामताड़ा व साहेबगंज में सक्रिय है।

बिहार में भी पहले से दर्ज है पीएफआइ पर प्राथमिकी :

झारखंड में सक्रिय पीएफआइ सदस्य राज्य के बाहर भी सक्रिय हैं। पड़ोसी राज्य बिहार में 15 जुलाई 2016 को पॉपुलर फ्रंट ऑफ इंडिया के बैनर तले एक जुलूस साइंस कॉलेज पटना के गेट से कारगिल चौक तक निकाला गया और डा. जाकिर नाईक व सांसद असदुद्दीन ओवैसी के पक्ष में नारे लगाए गए थे।

आरोप है कि जुलूस का नेतृत्व कर रहे पीएफआइ के मोहम्मद तौसिफ (मकिया, बेनीपट्टी, मधुबनी) ने पाकिस्तान जिंदाबाद का नारा लगाया था। इस मामले में पटना के पीरबहोर थाने में प्राथमिकी दर्ज कर तौसिफ को जेल भेजा गया था, जो चार महीने के बाद जमानत पर बाहर आए थे।

लगातार दबिश देती रही है पुलिस, कर चुकी है छापेमारी

पीएफआइ पर प्रतिबंध लगने के बाद पाकुड़ में दंडाधिकारी शहबान शेख की उपस्थिति में मुफ्फसिल थाना पुलिस ने चंद्रपाड़ा स्थित पीएफआइ के कार्यालय सह प्रशिक्षण केंद्र में छापेमारी कर दर्जनभर से भी अधिक सीडी सहित काफी मात्रा में बैनर, झंडा, पोस्टर, पठन-पाठन सामग्री जब्त किया था।